b'\n_START_ARTICLE_\nTrappediagram\n_START_SECTION_\nRegler\n_START_PARAGRAPH_\nHvis et s\xc3\xa6tningsled, "A", er underordnet et andet led, "B", placeres "A" p\xc3\xa5 et lavere trin end "B". Hvis s\xc3\xa6tningsled "A" derimod er overordnet led "B", placeres "A" p\xc3\xa5 et h\xc3\xb8jere trin end "B". En hels\xc3\xa6tning kan best\xc3\xa5 af \xc3\xa9n eller flere finitte s\xc3\xa6tninger (dvs. s\xc3\xa6tninger som b\xc3\xa5de har grundled og verballed), som b\xc3\xa5de kan v\xc3\xa6re hoveds\xc3\xa6tninger og bis\xc3\xa6tninger.\n_START_SECTION_\nS\xc3\xa6tninger\n_START_PARAGRAPH_\nEksempler p\xc3\xa5 finitte s\xc3\xa6tninger: - "hvis du har lyst" (leds\xc3\xa6tning/bis\xc3\xa6tning) - "hvordan man analyserer s\xc3\xa6tninger" (leds\xc3\xa6tning/bis\xc3\xa6tning) - "du kan l\xc3\xa6re det" (hoveds\xc3\xa6tning)._NEWLINE_En hoveds\xc3\xa6tning defineres her som en finit s\xc3\xa6tning der kan st\xc3\xa5 alene. En leds\xc3\xa6tning defineres som en finit s\xc3\xa6tning, der formelt set ikke kan st\xc3\xa5 alene (med formelt menes jf. reglerne for dansk retskrivning; i daglig tale bruges leds\xc3\xa6tninger ofte l\xc3\xb8srevet fra en hoveds\xc3\xa6tning, som ofte er underforst\xc3\xa5et).\n_START_SECTION_\nBrug og kommatering\n_START_PARAGRAPH_\nBem\xc3\xa6rk at Dansk Sprogn\xc3\xa6vn anbefaler, at der s\xc3\xa6ttes komma hver gang, man g\xc3\xa5r et trin op, men at man undlader at s\xc3\xa6tte komma, n\xc3\xa5r man g\xc3\xa5r et trin ned, medmindre leds\xc3\xa6tningen uddyber hoveds\xc3\xa6tningen. Trappediagrammer er alts\xc3\xa5 et nyttigt redskab b\xc3\xa5de til at opn\xc3\xa5 forst\xc3\xa5else af sprogets niveaum\xc3\xa6ssige opbygning og til den mest hensigtsm\xc3\xa6ssige kommatering.'